
15. február 2003 - špeciálne číslo proti vojne 


Nie je kapitalizmus 



bez vojen! 

Po Afganistane kráčame v ústrety ďalšiemu vojnovému 
konfliktu. Tentokrát si obhajcovia slobody, demokracie a 
mieru vo svete vybrali za cieľ Irak. Napriek stálej 
neexistencii priamych dôkazov potvrdzujúcich najzávaž¬ 
nejšie obvinenia (výroba nukleárnych zbraní) sú armádne 
oddiely USA a Veľkej Británie v pohybe. Premiér Dzurinda 
svojou demagógiou, servilitou a riťolezectvom prekonáva 
všetky svoje doterajšie rekordy - výsledkom je aktívna 
podpora Slovenska imperialistickej agresii USA a vyslanie 
slovenských vojakov bude stáť vyše 300 miliónov korún. 

Vo vojne vždy zomierajú nevinní ľudia, zatiaľ čo 
bohatla mocní vojnoví štváči sa smejú vo svojich palácoch. 
Neexistuje nič také ako spravodlivá vojna. Chystaná vojna 
v Iraku ňou však napriek neuveriteľnému masmediálnemu 
brainwashingu nemôže byť ani v najpomýlenejšom sci-fi. 

Zodpovední a rozmýšľajúci ľudia v celej Európe 
dnes povedia hlasné NIE! chystanej vojne. Pripájame sa k 
nim aj my. 


Po úpornej, no neúspešnej snahe nájsť prepojenie medzi 
Irakom a teroristickou sieťou Al-Kaidá ostávajú na všetko 
odhodlaným agresorom v rukách dva argumenty. Prvým z 
formálnych dôvodov je Irak ako vlastník chemických, 
biologických a potencionálne aj nukleárnych zbraní 
predstavujúci horzbu svetovému mieru. Áno, iracká armáda 
disponuje chemickými zbraňami, tak ako mnohé iné armády 
sveta. Treba však zdôrazniť, že Irak ich v nedávnej minulosti 
skutočne použil. Použil ich proti vojskám Iránu vo vzájomnom 
konflikte a tiež pri genocídnych akciách proti kurdskej 
menšine. V rokoch 1974 - 1989 špeciálne oddiely irackej 
armády pripravili o život podľa reálnych odhadov viac než 
400 000 Kurdov aj za pomoci chemických zbraní a so zemou 
zrovnali 90 % kurdských dedín na území Iraku. No ani za 
takýchto vskutku dramatických okolností nikto z predstavi¬ 
teľov západných krajín proti tomu istému Saddámovi, vtedy 
významnému spojencovi v regióne, ráznejšie nevystúpil. 

USA sa ďalej snažia dokázať, že Irak vlastní alebo 
už čoskoro bude vlastniť jadrové zbrane. Zatiaľ však ani tie 
najpodrobnejšie vyšetrovania zbrojných inšpektorov OSN nič 
podobné nepotvrdili. Skôr naopak, viaceré správy upozorňujú 
na fakt, že v Iraku rozbombardovanom za vojny v Perzskom 
zálive a následnými sankciami udržiavanom v tomto stave, 
nie je technicky možné takéto zbrane vyrobiť. 

Ďalším faktom je, že Irak nevlastní ani nosiče (rakety 
alebo lietadlá), vďaka ktorým by mohli prípadnou jadrovou 
hlavicou zasiahnuť vzdialenejší cieľ. To výrazne znižuje 
hodnotu tvrdenia o irackej hrozbe celému svetu. Na druhej 
strane, vo svete je viacero krajín, ktoré disponujú jadrovými 
zbraňami a za hrozbu ich nikto nepovažuje, a už vôbec nikto 


sa na ne preto nechystá zaútočiť. Na Blízkom východe je to napr. 
Izrael. Ale práve USA sú krajinou s najväčším nukleárnym 
potenciálom a s možnosťou zasiahnuť kdekoľvek na svete. V 
súvislosti s najnovšie proklamovaným odhodlaním použiť ich 
ako prvý je opodstatnené hľadať nepriateľa svetového mieru 
inde ako len v Iraku. A opäť je to USA a NATO, ktorí sa ako jediní 
môžu popýšiť použitím "špinavých bômb" obsahujúcich 
ochudobnený urán. Ide o vskutku efektívnu zbraň, no na postih¬ 
nutom území ostávajú rozptýlené čiastočky rádioaktívneho 
uránu, ktoré napríklad v Iraku spôsobili 600 až 1000 % nárast 
výskytu rakoviny u detí (v kombinácii so sankciami stanoveným 
zákazom dovozu chemoterapeutických zariadení potrebných na 
liečbu sú následky katastrofálne). No ako konvenčná výzbroj boli 
tieto strely použité aj v Juhoslávii a Afganistane. 

Za druhý argument na rozpútanie vojny sa považuje 
potreba zbaviť iracký ľud nenávideného diktátora, brániaceho sa 
demokracii, potláčajúceho práva kurdskej a šiítskej menšiny. 
S kritikou Saddáma a jeho politiky sa nedá nesúhlasiť. Naozaj to 
nie je človek, ktorý by si zasluhoval sympatie slobodomyseľných 
ľudí, no je naivné si myslieť, že terajším vojnovým štváčom ide 
výhradne o naplnenie emancipačných snáh širokých más 
irackého ľudu a o odstránenie akýchkoľvek foriem útlaku. 
Potvrdzuje to nielen v mnohom pokrivkávajúca demokracia v 
samotných krajinách štylizujúcich sa do úlohy jej neochvejných 
obrancov (to je však téma na samostatný článok), ale aj 
spojenectvá s režimami, ktoré sa touto kategóriou nedajú 
označiť ani v tom najprepracovanejšom newspeaku. Nemusíme 
spomínať ani absolutistickú monarchiu Saudskej Arábie (ďalší 
superspojenec v oblasti) so zákazom politických strán a 
minimom občianskych slobôd (pre mužov - ženy sa bez 



podobnéhu luxusu musia obísť úplne). Stačí sa vrátiť do nie 
tak dávnej minulosti a môžme ostať priamo v Iraku. V dobe 
vrcholiaceho genocídneho šialenstva proti Kurdom nikomu z 
predstaviteľov Západu nepripadal ako nepriateľ demokracie 
ten istý Saddám Husajn, inak poplatný to spojenec proti Iránu. 
Dodávky bojových lietadiel z Francúzska či technológií 
použitých aj pri výrobe chemických zbraní z Nemecka to len 
potvrdzujú. Čerešničkou na torte bol úver vo výške 1 miliardy 
USD poskytnutý administratívou Georga Busha (nie však 
toho, čo dnes označuje irackého vodcu za Satana, ale jeho 
otca) vroku 1989, teda v dobe keď sa už kde - tu ozývali 
nesmelé hlasy proti barbarským praktikám Saddámovho 
režimu. Tak ako tak, vtedajší prezident USA dal jasne najavo, 
že sa nemieni miešať do vnútorných záležitostí Iraku. 

K zmene došlo až o pár mesiacov neskôr, keď si 
Saddám Husajn toto ubezpečenie vysvetlil po svojom a v 
auguste 1990 obsadil na ropu bohatý štátik - Kuvajt. Po vojne v 
Perzskom zálive, ktorá nasledovala, mali spojenci jedinečnú 
možnosť zbaviť svet tohto nenávideného muža, no ani tú 
nevyužili. Namiesto toho, po výzvach k ľudovému povstaniu, 
ktoré skutočne prebehlo, nechali toto utopiť v krvi 
prezidentským gardám. 

Vzhľadom na uvedené skutočnosti ostáva otázkou, 
aké sú skutočné dôvody, keďže hájenie mieru a demokracie v 
podaní hlavných protagonistov pripravovaného krvipre¬ 
lievania v očiach vnímavého človeka príliš neobstojí. Faktom 
je, že dunivá ozvena vojnových tamtamov a podpora 
nacionalizmu odvracia pozornosť verejnosti od nelichotivej 
ekonomickej situácie, do ktorej sa v dôsledku stále 
radikálnejších neoliberálnych opatrení dostáva čoraz väčšia 
časť aj donedávna privilegovanej populácie prvého sveta. Nie 


je to však jediný a hlavný dôvod. 

Samozrejme, ide o ropu. Energetickú surovinu číslo 
jedna, ktorej zásoby sú obmedzené. Región Perzského zálivu 
s najväčšími svetovými ložiskami je preto až príliš zaujímavý 
pre systém, ktorému je krvou, a pre elity s ambíciou byť na 
vrchole globálnej pyramídy. Asi nebude náhoda, že z vrchnej 
stovky predstaviteľov americkej administratívy bolo vlastnícky 
prepojených so zbrojárskym priemyslom 31 a ropným 
priemyslom 29 osôb. Mená ako George Bush, Diek Cheney 
či Condoleezza Rice sú len špičkou ľadovca, no vrhajú 
dostatočný tieň pochybností na čisté motívy tak nevyhnutnej 
vojny. Zvlášť po ochladnutí vzťahov s doteraz najvýznamnej¬ 
ším spojencom v oblasti, Saudskou Arábiou, vyvstáva pre 
jedinú svetovú superveľmoc úloha zabezpečiť dostatočné 
zdroje tak stragicky dôležitej suroviny a príjmov. 

Bolo by však chybou domnievať sa, že za súčasnú 
neutešenú situáciu môžu len jednotlivci na vysokých postoch. 
Za hlavnú príčinu celej rady zásadných problémov globálneho 
charakteru považujeme kapitalistické výrobné vzťahy, ktoré 
dovoľujú koncentráciu ekonomickej a politickej moci v dosiaľ 
nevídaných rozmeroch, a teda sú nevyhnutne antidemo- 
kratické. Systém, kde zisk je najväčšou hodnotou, štedro 
odmeňuje chamtivé, agresívne a bezohľadné správanie, ktoré 
priamo ohrozuje naše prežitie. Veď vojna je vlastne len do 
krajnosti dovedený princíp nikým a ničím nekontrolovanej 
voľnej súťaže. Preto aj odpor voči militarizmu je nutné spájať s 
bojom proti kapitalizmu a so snahou o vytvorenie naozaj 
demokratickej spoločnosti, rešpektujúcej potreby jednotlivcov 
a limity prírodného prostredia ako nevyhnutnej podmienky 
zachovania života na tejto planéte. 


Vojna je tiež terorizmus! 
Potrebujú ju biznismeni, 
vlády a politici, nie ľudia! 

